HANKELEPING

15.04.2024 nr 2-2/24/1638-2   

Riigi Kaitseinvesteeringute Keskus, registrikood 70009764, Järve 34a, 11314 Tallinn, mida esindab direktori 07.12.2020 käskkirja nr 77 alusel hangete osakonna juhataja Ivar Janson (edaspidi nimetatud tellija), ühelt poolt 

ja 

……………………., registrikood …………….., mida esindab põhikirja/volikirja alusel ………………….., edaspidi töövõtja, teiselt poolt, eraldi ka pool ja koos pooled, sõlmisid heas usus alljärgneva lepingu (edaspidi leping):

1.	Üldsätted

1.1.	Lepingu dokumendid koosnevad lepingust, lepingu lisadest, lepingu muudatustest ja täiendustest, milles lepitakse kokku pärast lepingule allakirjutamist. 
1.2.	Leping jõustub selle allkirjastamisest poolte poolt.
1.3.	Töövõtja on kohustatud enda poolt allkirjastatud lepingu tellijale tagastama 3 (kolme) tööpäeva jooksul arvates tellija poolt töövõtjale allkirjastamiseks saadetud lepingu kätte saamisest. Kui töövõtja ei tagasta tema poolt allkirjastatud lepingut nimetatud tähtaja jooksul, siis võib tellija lugeda pakkumuse tagasivõetuks tellijast mitteolenevatel põhjustel ning nõuda töövõtjalt kahju hüvitamist.

2.	Lepingu ese ja kinnitused

2.1.	Lepingu esemeks on „Nursipalu harjutusvälja olemasoleva müra modelleerimine“ (edaspidi töö) vastavalt tehnilisele kirjeldusele (lisa 1) ja pakkumuse esitamise ettepanekule.
2.2.	Lepingus sätestamata tingimuste osas peab töö vastama sarnasele tegevusele esitatavatele tehnilistele nõuetele või võimaldama tellija jaoks lepinguga eeldatud eesmärgi saavutamist ning olema asjaolusid arvestades parima kvaliteediga.
2.3.	Töö ei vasta lepingu tingimustele juhul, kui kolmandatel isikutel on selle suhtes nõudeid või muid õigusi, mida nemad saavad esitada tellija vastu.
2.4.	Tellija kohustub maksma töövõtjale töö eest kokkulepitud tasu.
2.5.	Tellija sõlmib lepingu töövõtjaga, tuginedes töövõtja pakkumusele (käesoleva lepingu lisa 2) ning eeldades heas usus töövõtja professionaalsust ja võimekust lepingut nõuetekohaselt täita. Allhankijate kasutamise tuleb kooskõlastada eelnevalt tellijaga ja selle korral jääb lepingu nõuetekohase täitmise eest tellija ees vastutavaks töövõtja.

3.	Poolte kohustused

3.1.	Töövõtja kohustub tegema töö kooskõlas õigusaktidega, lepingu ja selle lisadega, tellija poolt antud juhiste ja soovidega.
3.2.	Töövõtja kohustub tegema töö isiklikult või kolmandate isikute vahendusel. Juhul, kui töö tehakse kolmandate isikute vahendusel, kohustub töövõtja informeerima sellest tellijat ja viimasega kirjalikult kooskõlastama kolmandate isikute kasutamise enne lepingu allkirjastamist poolte poolt. Kui töö tegemiseks kasutatakse kolmandaid isikuid, jääb kogu lepingu täitmise vastutus tellija ees töövõtjale.
3.3.	Töövõtja kohustub koheselt informeerima tellijat mistahes takistustest, mille tõttu ei ole võimalik lepingut täita, samuti kui tellija poolt esitatud juhised ja soovid ei võimalda teha tööd nõuetekohaselt.
3.4.	Tellija kohustub tasuma töö eest tasu punktis 4 sätestatud tingimustel.

4.	Lepingu tasu

4.1.	Lepingu tasu on ……………….. (summa sõnadega) eurot, millele lisandub käibemaks. 
4.2.	Lepingu tasu muudetakse vaid juhul, kui tekib vajadus teha lisatöid. Lepingu tasu muutmiseks esitab töövõtja tellijale hinnakalkulatsiooni. Juhul, kui tellija nõustub pakutud maksumusega, vormistatakse kirjalik lepingu muudatus.
4.3.	Tellija kohustub maksma töövõtjale lepingu tasu pärast töö vastuvõtmist töövõtja poolt esitatud arve alusel pangaülekandena 28 (kahekümne kaheksa) päeva jooksul töövõtja arveldusarvele. 
4.4.	Arve esitatakse e-arvena xml-vormingus, millele märgitakse:
4.4.1.	Maksja: Riigi Kaitseinvesteeringute Keskus, Järve 34a, 11314 Tallinn;
4.4.2.	registrikood 70009764;
4.4.3.	maksja kontaktisiku nimi ……………..; 
4.4.4.	hankelepingu number 15.04.2024 nr 2-2/24/1638-2   ;
4.4.5.	üleandmise-vastuvõtmise akti number.
4.5.	Arve lepingutingimustele mittevastavuse korral on tellijal õigus arvet mitte aktsepteerida ja töövõtja on kohustatud esitama lepingutingimustele vastava arve.
4.6.	Tellija kontrollib enne arve, mille maksumus on koos käibemaksuga 10 000 (kümme tuhat) eurot või rohkem, tasumist töövõtja maksuvõla puudumist Maksu- ja Tolliameti kodulehekülje kaudu. Vähemalt 10 000 (kümne tuhande) eurose maksuvõla olemasolu korral informeerib tellija tasutavast arvest Maksu- ja Tolliametit.
4.7.	Tasumise tähtajast mittekinnipidamisel on töövõtjal õigus nõuda tellijalt viivist 0,25% 
(null koma kakskümmend viis protsenti) tähtaegselt tasumata summast iga viivitatud kalendripäeva eest.

5.	Lepingu tähtaeg

5.1.	Töö tellijale üleandmise tähtaeg on 01.05.2024. 
5.2.	Juhul, kui lepingu täitmise käigus selgub, et töö tegemise tähtaega ei ole töövõtjast mitteolenevatel põhjustel võimalik järgida, siis on töövõtja kohustatud tellijat sellest viivitamatult kirjalikult informeerima ning arvestades viivituse põhjuseid võidakse kokku leppida uus tähtaeg.

6.	Lepingueseme üleandmine-vastuvõtmine, riisiko ja omandiõiguse üleminek

6.1.	Töö üleandmine-vastuvõtmine toimub akti alusel, kusjuures tellija esindaja kohustub eelnevalt kontrollima töö vastavust lepingu tingimustele.
6.2.	Töö üleandmise-vastuvõtmise aktil peab kajastuma järgmine info:
6.2.1.	tellija ja töövõtja ning nende esindajate (vastuvõtja ja üleandja) andmed;
6.2.2.	hankelepingu number  15.04.2024 nr 2-2/24/1638-2   ;
6.2.3.	tööde teostamise koht;
6.2.4.	teostatud tööde loetelu;
6.2.5.	märkused;
6.2.6.	otsus;
6.2.7.	info mittevastavuste kohta;
6.2.8.	tellija ja töövõtja esindajate allkirjad ning üleandmise-vastuvõtmise kuupäev.

6.3.	Juhul, kui töö on kooskõlas lepingu tingimustega, allkirjastavad poolte esindajad töö üleandmise-vastuvõtmise akti, millest kumbki pool saab oma eksemplari. Juhul, kui tellija esindaja keeldub põhjendamatult valminud töö vastuvõtmisest, kohustub töövõtja andma tellijale täiendavalt mõistliku tähtaja töö vastuvõtmiseks. Kui tellija esindaja ei võta selleks ettenähtud täiendava tähtaja jooksul tööd vastu, loetakse töö tellija poolt vastuvõetuks.
6.4.	Juhul, kui töö üleandmisel-vastuvõtmisel avastatakse puudused (ebakvaliteetsus jms mittevastavus lepingutingimustele), fikseerib tellija esindaja puudused aktis, näidates selles ühtlasi mõistliku aja puuduste kõrvaldamiseks. Töövõtja poolt tehtud töö üleandmist-vastuvõtmist ei toimu enne, kui töös esinevad puudused on töövõtja poolt nõuetekohaselt ettenähtud tähtajaks kõrvaldatud.
6.5.	Töös esinevate puuduste kõrvaldamine toimub töövõtja kulul ja vahenditega.
6.6.	Töö loetakse lõplikult vastuvõetuks, kui töövõtja on kõrvaldanud nõuetekohaselt töös avastatud puudused ning töö on üle antud üleandmise-vastuvõtmise akti allkirjastamisega.
6.7.	Tellijale läheb töö juhusliku hävimise või kahjustumise riisiko üle töö üleandmise-vastuvõtmise akti allakirjutamise kuupäevast.
6.8.	Juhul, kui tellija avastab töös puudused peale töö üleandmist tellijale ja viimase poolt töö kasutusse võtmist, kohustub tellija teatama töövõtjale kirjalikult töös avastatud puudustest 10 (kümne) tööpäeva jooksul töö lepingutingimustele mittevastavusest teadasaamisest. Töövõtja kohustub kõrvaldama lepingu esemel avastatud puudused 10 (kümne) päeva jooksul.

7.	Vastutus

7.1.	Lepingujärgsete kohustuste mittenõuetekohase täitmise või täitmatajätmise korral kannavad pooled teineteise ees vastutust vastavalt lepingu sätetele ja õigusaktidele. Töö täitmise tähtajast mittekinnipidamisel on tellijal õigus nõuda töövõtjalt leppetrahvi 0,25% (null koma kakskümmend viis protsenti) töö maksumusest iga üleandmisega viivitatud kalendripäeva eest. Tellijal on õigus nõuda töövõtjalt leppetrahvi lepingu tingimuste muude rikkumiste korral iga rikkumise juhul (v.a viivitamine töö üleandmisel) 5% (viis protsenti) töö maksumusest.
7.2.	Tellijal on õigus tasaarveldada töövõtjale maksmisele kuuluvast tasust lepingust tulenevaid ja tellija poolt rakendatud leppetrahve ning tekitatud kahjusid.
7.3.	Tellijal on õigus nõuda töövõtjalt leppetrahvi maksmist juhul, kui ta teatab töövõtjale kirjalikult viivitamata pärast lepingulise kohustuse rikkumise avastamist leppetrahvi nõudmisest.

8.	Lepingu lõppemine ja lõpetamine

8.1.	Leping lõpeb poolte lepinguliste kohustuste nõuetekohasel täitmisel või poolte kokkuleppel või lepingus ja/või õigusaktides ettenähtud alustel.
8.2.	Tellija võib lepingust igal ajal taganeda. Lepingust taganemise kohta edastab tellija töövõtjale koheselt kirjaliku lepingust taganemise avalduse. Lepingust taganemine loetakse toimunuks, kui töövõtja on taganemisavalduse kätte saanud.
8.3.	Lepingust taganemise või ülesütlemise korral tellija poolt on töövõtjal õigus saada tasu seni tehtud töö eest. Tellijal ei ole tasu maksmise kohustust juhul, kui lepingust taganemise või ülesütlemise tingis töövõtja-poolne lepinguliste kohustuste täitmata jätmine. Sellisel juhul on töövõtja kohustatud hüvitama tellijale ka täiendavad kulud, mida viimane kannab seoses lepingulise töö tegemata jätmisega ja tegemisega muul viisil, et saavutada lepingus ettenähtud tulemus.
8.4.	Kui tellija on lepingu üles öelnud, vormistavad pooled akti tehtud tööde kohta järgides punkti 6.
8.5.	Tellijal on õigus lepingust taganeda/üles öelda ja tekitatud varalise kahju hüvitamist nõuda juhul, kui töövõtja viivitab lepingu täitmisega.
8.6.	Juhul, kui töövõtja ei kõrvalda töös esinevaid puudusi ettenähtud tähtajaks või kõrvaldab selliselt, et töö ei vasta endiselt lepingu tingimustele, on tellijal õigus taganeda lepingust ja nõuda kahjude hüvitamist. 
8.7.	Töövõtja poolt oluliste lepingutingimuste rikkumise tõttu lepingust taganemise või ülesütlemise korral, ei ole tellija kohustatud tasuma töövõtjale kokkulepitud tasu.

9.	Vääramatu jõud

9.1.	Lepingust tulenevate kohustuste rikkumine on vabandatav, kui lepingu pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud lepingu pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
9.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajaks ning selle mõju on ajutine, on lepingust tulenevat kohustust rikkunud poole käitumine vabandatav üksnes aja vältel, mil vääramatu jõud kohustuse täitmist takistas.
9.3.	Vääramatu jõu esinemise tõttu lükatakse lepinguliste kohustuste täitmise tähtaega edasi vastavalt asjaolu mõjumise ajale. Tellija võib ilma töövõtja poolsete sanktsioonideta loobuda vääramatu jõu mõju ajal toimuma pidanud töö teostamise tellimisest.
9.4.	Lepingu pool, kes ei suuda oma kohustusi vääramatu jõu tõttu täita peab viivitamatult s.o hiljemalt 3 (kolme) kalendripäeva jooksul teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest.
9.5.	Kui vääramatu jõu mõju on alaline ning ei võimalda pooltel täita kohustusi täielikult või osaliselt, on vastaval poolel õigus lepingust taganeda, esitades teisele poolele vastava lepingust taganemisavalduse.

10.	Pooltevahelised teated

10.1.	Pooltevahelised lepinguga seotud teated peavad olema kirjalikus vormis, välja arvatud juhtudel, kui sellised teated on informatsioonilise iseloomuga, mille edastamisega teisele poolele ei kaasne õiguslikke tagajärgi.
10.2.	Teade loetakse kättetoimetatuks kui:
10.2.1.	teade on saadetud elektroonilises vormis teisele poolele ja saatmisest on möödunud üks tööpäev;
10.2.2.	teade on saadetud postiasutuse vahendusel tähitud kirjaga teise poole poolt näidatud aadressil ja postitamisest on möödunud 6 (kuus) kalendripäeva.
10.3.	Informatsioonilist teadet võib edastada telefoni ja e-posti teel.

11.	Muud tingimused

11.1.	Kõik lepingusse tehtavad muudatused, täiendused ja parandused on kehtivad vaid juhul, kui nad on vormistatud kirjaliku lepingu lisana ja on allkirjastatud poolte volitatud esindajate poolt. Kirjaliku vormi mittejärgimisel on lepingu muudatused ja täiendused tühised. Lepingu lisad omavad lepinguga võrdset juriidilist jõudu.
11.2.	Kumbki pool ei tohi lepingust tulenevaid õigusi ja kohustusi üle anda kolmandatele isikutele teise poole kirjaliku nõusolekuta.
11.3.	Lepinguga reguleerimata küsimustes lähtutakse Eesti Vabariigis kehtivatest õigusaktidest, eelkõige võlaõigusseadusest.
11.4.	Töövõtja ja tellija peavad lepingu täitmise käigus saadud kogu informatsiooni konfidentsiaalseks ja neil on keelatud seda avalikustada või anda edasi kolmandatele isikutele ilma teise poole kirjaliku nõusolekuta, välja arvatud seaduses ettenähtud juhtudel. 
11.5.	Muuhulgas kohustuvad pooled hoidma konfidentsiaalsena neile lepingu täitmise käigus teatavaks saanud isikuandmeid ning töötlema isikuandmeid vastavalt õigusaktides sätestatule. Konfidentsiaalsuskohustus kehtib nii lepingu täitmise ajal kui ka tähtajatult peale lepingu lõppemist.
11.6.	Lepingu allkirjastamisega kaotavad automaatselt kehtivuse kõik poolte varasemad suulised ja kirjalikud kokkulepped käesoleva lepingu eseme suhtes.
11.7.	Lepingust tekkivad vaidlused lahendatakse poolte vaheliste läbirääkimiste teel. Kokkuleppe mittesaavutamisel lahendatakse vaidlus vastavalt õigusaktidele.
11.8.	Tellija kontaktisik lepingu täitmisel ja informatsiooni andmisel on ……………….. Tellija kontaktisik on volitatud täitma lepingus sätestatud tellija esindaja ülesandeid. 
11.9.	Töövõtja kontaktisik lepingu täitmisel ja informatsiooni andmisel on ……………………
11.10.	Tellijal ja töövõtjal on õigus lepingu täitmise ajal kontaktisikuid muuta, teavitades sellest teist lepingu poolt kirjalikult.
11.11.	Leping on koostatud eesti keeles ja allkirjastatud digitaalselt ning edastatakse kummalegi poolele.

12.	Lisad

12.1.	Lisa 1. Tehniline kirjeldus 
12.2.	Lisa 2. Pakkumus 

Poolte rekvisiidid:

Tellija:						         Töövõtja:	
	
Riigi Kaitseinvesteeringute Keskus
Registrikood 70009764
Järve 34a
11314 Tallinn 
e-post: lepingud@rkik.ee
	
Registrikood 

	

(allkirjastatud digitaalselt)
Ivar Janson		
hangete osakonna juhataja 	(allkirjastatud digitaalselt)